Ontwikkel jou kind se selfvertroue - Jou Gesin | Solidariteit WêreldJou Gesin | Solidariteit Wêreld
Tuis › Artikels › Ontwikkel jou kind se selfvertroue
Reeds vanaf geboorte leer kinders nuwe vaardighede teen 'n duiselingwekkende tempo aan. Saam met hierdie nuwe vermoëns verkry hulle ook die selfvertroue om dit te gebruik.
Namate hulle ouer word, kan hierdie selfvertroue net so belangrik wees as die vaardighede self. Om te floreer moet kinders op hul eie vermoëns kan vertrou terwyl hulle terselfdertyd moet weet dat hulle mislukking sal kan hanteer. Selfvertroue ontwikkel soos hulle vaardighede bemeester en leer om vanaf mislukking terug te bons.
Hier is 12 maniere waarop jy jou kinders kan bemagtig en hulle kan help om die beste uit hul vaardighede en talente te haal.
As ouer moet jy selfvertroue uitstraal. Al voel jy nie so nie! Om te sien hoe jy nuwe take met optimisme en die regte hoeveelheid voorbereiding aanpak, is 'n goeie voorbeeld vir kinders. Dit beteken nie jy moet voorgee dat jy perfek is nie. Erken jou angs maar moenie daarop fokus nie – fokus op die positiewe dinge wat jy kan doen om jou in gereedheid te bring vir die taak.
Moenie ontsteld raak oor foute nie. Help kinders om te besef dat almal foute maak en dat die belangrikste ding is om daaruit te leer en nie daarop te tob nie. Selfversekerde mense laat nie toe dat die vrees vir mislukking in hul pad staan nie – nie omdat hulle seker is dat hulle nooit sal misluk nie, maar omdat hulle weet hoe om terugslae te hanteer.
Moedig hulle aan om nuwe dinge te probeer. In plaas daarvan om al hul energie te konsentreer op dit waarin hulle reeds presteer, doen dit kinders goed om nuwe vaardighede aan te leer. Dit bemagtig hulle en help hulle om te vertrou dat hulle alles kan aanpak.
Laat kinders misluk. Dit is natuurlik om jou kind teen mislukking te wil beskerm, maar probeer en fouteer is hoe kinders leer. Om soms nie die doel te haal nie, help kinders om uit te vind dat dit nie die einde van die wêreld is nie. Dit kan hulle tot groter inspanning aanspoor, wat hulle goed as volwassenes sal dien.
Prys deursettingsvermoë. Om te leer om nie moed op te gee na die eerste frustrasie of weg te hardloop na een terugslag nie, is 'n belangrike lewensvaardigheid. Vertroue en selfbeeld gaan nie daaroor om die hele tyd in alles te slaag nie, dit gaan daaroor om veerkragtig genoeg te wees om aan te hou probeer, en om nie ontsteld te raak as jy nie die beste is nie.
Help kinders om hul passie te vind. Om hul eie belangstellings te ondersoek, kan kinders help om 'n gevoel van identiteit te ontwikkel – iets wat noodsaaklik is om selfvertroue te bou.
Stel doelwitte. Help jou kind om haar begeertes en drome te omskep in praktiese doelwitte deur haar aan te moedig om 'n lys te maak van dinge wat sy graag wil bereik. Oefen dan om langtermyndoelstellings op te breek in realistiese maatstawwe. So bekragtig jy haar belangstellings en help jy haar om die vaardighede te bemeester wat sy regdeur haar hele lewe gaan nodig hê om haar doelwitte te bereik.
Vier probeerslae. Dit is wonderlik om kinders te prys vir hul prestasies, maar dit is ook belangrik om hulle te laat weet dat jy trots is op hul pogings, ongeag die uitslag. Dit verg harde werk om nuwe vaardighede te ontwikkel, en resultate is nie altyd onmiddellik nie.
Verwag van hulle om hulle kant te bring. Kinders voel meer verbonde en gewaardeer as daar op hulle gereken word om ouderdomsgepaste werk te doen – van speelgoed optel tot skottelgoed was tot jonger broers en susters besig hou (al kla hulle daaroor). Huiswerk en na-skoolse aktiwiteite is belangrik maar die gevoel dat hulle deur hulle gesin benodig word, is van onskatbare waarde.
Omhels onvolmaaktheid. Help jou kinders om te besef dat die idee dat ander altyd gelukkig, suksesvol en perfek geklee is, onrealisties is. Herinner hulle daaraan dat dit menslik en heeltemal in orde is om minder as perfek te wees.
Berei hulle voor vir sukses. Uitdagings is goed vir kinders, maar daar moet ook geleenthede wees wanneer hulle seker kan wees van hulle sukses. Laat jou kind toe om betrokke te raak by aktiwiteite wat hom gemaklik en selfversekerd genoeg laat voel om 'n groter uitdaging aan te pak.
Wys jou liefde. Laat jou kind weet dat hy vir jou belangrik is en dat jy vir hom lief is, ongeag wat hy doen en bereik – of hy nou 'n groot wedstryd wen of verloor, goeie of slegte punte behaal en selfs as jy kwaad is vir hom.